باغ: وزیراعظم نا سلاہکار کشمیر و گلگت بلتستان باندات قمر زمان کائرہ پارینے کہ بھارت جی۔ 20 کانفرنس نا اسہ بشخ اس سرینگر آ گدریفسا راستکی تے لتاڑنگ نا بے سہب ءُ کوشست اس کننگ ءِ، مقبوضہ کشمیر زندان نا مانند ءِ، مودی حکومت درو آ تالان منظر نامہ و دروغ انا چم کرسا مقبوضہ کشمیر نا الس نا حوصلہ ءِ شیف شاغنگ خواہک ولے کشمیری تا جوزہ آجوئی قائم و دائم ءِ و مچ آ پاکستانی قوم مقبوضہ کشمیر نا الس تون پبی یکجہتی نا درشانی ءِ کرسا اوفتے تون سلوک ءُ۔ جی۔ 20 دیوان نا رداٹ دورہ ءِ باغ، آزاد کشمیر نا وخت آ ”اے پی پی“ تون خصوصی گپ وتران کرسا قمر زمان کائرہ پارے کہ کشمیری تتون اقوام عالم اقوام متحدہ نا کمک اٹ حق خودارادیت تننگ نا قول کرینے۔ بھارت نا وزیراعظم پنڈٹ جواہر لعل نہرو ہم کشمیری تتون ہندا قول ءِ کریسس۔ اقوام متحدہ و اقوام عالم مون تروک چندی امور تیا جارحانہ حکمت عملی اس اختیار کرسا اوفتے ایسر کرفرہ ولے اقوام عالم نا کشمیری تتون کروک آ متکن آ قول داسکان پورو مننگ کتنے۔ اوپارے کہ مقبوضہ کشمیر اٹی بھارتی حکومت چندی دور تیٹی مظلوم کشمیری تا برخلاف چندی چم آتے کاریم اٹ اتسا کرینے۔ بھارت کشمیری تا برخلاف ظلم و جور، بیدادی، کانودی کارروائی تتون اوار ایلو چم آتے کاریم اٹ اتنگ ءِ ہرافتا کمک اٹ او کشمیر نا شناخت و کشمیری تا جوزہ ءِ توننگ خواہک۔ بھارت داٹی نئے سرسہب مسنے و نئے مریک۔ قمر زمان کائرہ پاریکہ کشمیری تا جہد آجوئی نا تحریک کس اسے نا سپانسر تحریک اف بلکن دا ہندی ءُ تحریک اسے۔ دا کشمیری الس نا است خواہی و جوزہ غاتا ڈیک ءِ ہرا نسل درنسل اوفتا دتراٹی اوار ءِ۔ دادے ہچ ءُ حالیت اسے ٹی چٹفنگ مفک۔ وزیراعظم نا سلاہکار پارے کہ گروپ۔ 20 نا کانفرنس نا اسہ بشخ اسے سرینگر آ گدریفسا بھارت راستکی تے لتاڑنگ نا اسہ پین بے سہب ءُ کوشست اس کرینے۔ مقبوضہ کشمیر زندان نا مانند ءِ۔ بھارت سرینگر ءِ فوجی چھاونی ٹی بدل کرساجی۔ 20 نا اسہ بشخ اسے اڈترسا دا تاثر تننگ نا کوشست کننگ ءِ کہ ہموڑے امن وا یمنی ءِ و کشمیریک مزاحمت کپننگ ءُ۔ اوداپک کننگ نا ہم پبی کوشست کننگ ءِ کہ مقبوضہ کشمیر اٹی بھارت نا گام گیج آتے پذیرائی ملانے حالانہ دا غٹ دروغ آ تالان درو و فراڈ ءُ، ہرامدام بھارت نا حکومت آک مقبوضہ کشمیر نا الس تون کرینو۔ اوپارے کہ وزیراعظم شہباز شریف و وزیرخارجہ بلاول بھٹو زرداری نا کماشی ٹی مچ آپاکستانی قوم، چناچنا و ہربندغ سرینگر اٹی جی۔ 20 دیوان نا اڈتننگ نا برخلاف اولیکو دے آن کشمیری الس تون سلوک ءُ۔ پاکستان سنگت و جی۔ 20 نا باسک ملک آتون رابطہ کرے، اونا اثرآک مون آ بسنو۔ گڑاس ملک کانفرنس اٹی بشخ ہلنگ آن انکار کرینو۔ ایلو ملک آک ہم بفسہ۔ اوپارے کہ نن جی۔ 20 نا سرینگر اٹی دیوان نا اڈتننگ نا برخلاف اُن۔ دا کشمیری تتون جور و بیدادی اسے۔ سلاہکار امور کشمیر دا ہیت آ زور شاغا کہ اقوام عالم کشمیری تتون کروک آ قول ءِ پورو کے۔ او داوڑنا دیوان تیٹی بشخ ہلسا بھارتی مسخت و ارادہ غاتیٹی آسراتی تف۔ اواومیت ظاہر کرے کہ اقوام عالم ءِ دا ہیتءِ ضرور بِنک۔ قمر زمان کائرہ پاریکہ وزیرخارجہ بلاول بھٹو زرداری آزاد کشمیر اٹی کانود ساز اسمبلی و جلسہ غاتیان تران کرسا مقبوضہ کشمیر نا الس تون یکجہتی نا درشانی ءِ کننگ ءِ۔ 23 مئی آ باغ اٹی جلسہ ٹی غٹ سیاسی جماعت و چندی مکتبہ فکر ءِ بشخ ہلنگ نا سلہ خلینہ۔ اوپارے کہ کنٹرول لائن نا پار مودی حکومت راگ کرسا مقبوضہ کشمیر نا الس نا حوصلہ ءِ شیف شاغنگ خواہک۔ اوپارے کہ نن داڑے سلسا بھارت نا ناپاک مسخت آتے چیلنج کینہ۔ نن دنیا ءِ پانہ کہ کشمیری تا جوزہ آجوئی نئے سلیسنے، نئے سلک و نئے دم درینگانے۔ وزیراعظم نا سلاہکار پارے کہ سرینگر اٹی مودی نا راگ مریک تو آجوئی آجوئی نا بیس کیمپ آن دنیا ءِ دا کلہو ملک کہ کشمیر نا ویل زندہ ءِ و ہراتم اسکان کشمیر نا ویل ءِ کشمیری تا است خواہی تا رداٹ ایسر کننگپک، دا زندہ سلک۔
(اے پی پی)
